Ο **Μάριος Ματσάκης** είναι Ελληνοκύπριος πολιτικός. Διετέλεσε Ευρωβουλευτής και βουλευτής στην Εκλογική Περιφέρεια Λεμεσού εκλεγμένος με το ΔΗΚΟ την περίοδο 1996-2004.

Βιογραφικά στοιχεία
-------------------

Ο Μάριος Ματσάκης γεννήθηκε στη Λεμεσό στις 2 Αυγούστου 1954. Ομιλεί, πέρα από την ελληνική, την αγγλική γλώσσα.

Απέκτησε πτυχίο μικροβιολογίας και διδακτορικό στη βιοχημεία από το Πανεπιστήμιο του Λονδίνου. Ακολούθως απέκτησε πτυχίο γενικής ιατρικής και γενικής χειρουργικής από το Πανεπιστήμιο του Κέιμπριτζ. Στη συνέχεια απέκτησε πτυχίο ιατροδικαστικής από το Πανεπιστήμιο της Γλασκώβης. Συνέχισε με μεταπτυχιακές σπουδές στο Ιατρικό Δίκαιο στο ίδιο πανεπιστήμιο. Ακολούθως, απέκτησε δίπλωμα Δικανικής Ιατρικής στη Μεγάλη Βρετανία και τίτλους στην ειδικότητα της Παθολογικής Ανατομικής και της Ιατροδικαστικής στην Ελλάδα.

Εργάστηκε ως ιατρικός λειτουργός γενικής ιατρικής και γενικής χειρουργικής σε νοσοκομεία και πανεπιστημιακές κλινικές του Κέιμπριτζ, του Έλυ και του Λίβερπουλ την περίοδο 1984-1986. Την περίοδο 1986-1993 εργάστηκε ως επιμελητής και λέκτορας ιατροδικαστικής και παθολογοανατομίας σε νοσοκομεία και πανεπιστημιακές κλινικές του Λονδίνου, του Λέστερ και της Γλασκώβης.

Στη συνέχεια επέστρεψε στην Κύπρο, όπου και εργάστηκε ως ιατροδικαστής στις Ιατρικές Υπηρεσίες και Υπηρεσίες Δημόσιας Υγείας του Υπουργείου Υγείας (Ιανουάριος 1994-Ιούλιος 1995). Στη συνέχεια εργάστηκε ως ιδιωτικός ιατροδικαστής.

Πολιτική διαδρομή
-----------------

Διετέλεσε μέλος της Πολιτικής Επιτροπής και της Κεντρικής Επιτροπής του ΔΗΚΟ.

Εκλέχτηκε για πρώτη φορά βουλευτής στις βουλευτικές εκλογές του 1996 στην Εκλογική Περιφέρεια Λεμεσού με το ΔΗΚΟ για την Ζ΄ Κοινοβουλευτική Περίοδο. Τον Μάρτιο του 1997 αποχώρησε από την κοινοβουλευτική ομάδα του ΔΗΚΟ και συνέχισε ως ανεξάρτητος βουλευτής έως τον Ιανουάριο του 1988 που επέστρεψε στην κοινοβουλευτική ομάδα του κόμματος. Επανεξελέγη στις βουλευτικές εκλογές του 2001 για την Η΄ Κοινοβουλευτική Περίοδο.

Ως βουλευτής, διετέλεσε Κοσμήτορας της Βουλής, μέλος της Κοινοβουλευτικής Επιτροπής Άμυνας, μέλος της Κοινοβουλευτικής Επιτροπής Εμπορίου και Βιομηχανίας, μέλος της Κοινοβουλευτικής Επιτροπής Υγείας, μέλος της Κοινοβουλευτικής Επιτροπής Περιβάλλοντος και μέλος της Κοινοβουλευτικής Επιτροπής για την Εγκληματικότητα. Επιπλέον, ήταν μέλος της Εκτελεστικής Επιτροπής της Κυπριακής Ομάδας στη Διακοινοβουλευτική Ένωση, μέλος της Εκτελεστικής Επιτροπής του Κυπριακού Κλάδου του Κοινοπολιτειακού Κοινοβουλευτικού Συνδέσμου και αναπληρωματικό μέλος της Συνέλευσης για το Μέλλον της Ευρώπης.

Δεν ολοκλήρωσε τη δεύτερη θητεία του καθώς στις Ευρωεκλογές του 2004 εκλέχθηκε ευρωβουλευτής με το ΔΗΚΟ για την περίοδο 2004-2009. Συμμετείχε στην Συνομοσπονδιακή Ομάδα Συμμαχία Φιλελευθέρων και Δημοκρατών για την Ευρώπη.

Το 2007 αποχώρησε από το ΔΗΚΟ και συμμετείχε στις προεδρικές εκλογές του 2008 ως ανεξάρτητος, λόγω διαφωνιών στο κυπριακό, καταλαμβάνοντας ποσοστό 0,77%.

Διεκδίκησε επανεκλογή στις Ευρωεκλογές του 2009 ως ανεξάρτητος αλλά δεν εξελέγη. Στις βουλευτικές εκλογές 2011 συμμετείχε στο ψηφοδέλτιο του ΛΑΣΟΚ αλλά δεν εξελέγη.

Το 2014, μετά από δικό του αίτημα, επανεντάχθηκε στο ΔΗΚΟ.

Παραπομπές
----------

1. 1 2 3  «50 χρόνια κυπριακού κοινοβουλίου» (PDF). Βουλή των Αντιπροσώπων (Κύπρος). σελ. 147. Αρχειοθετήθηκε από το πρωτότυπο (PDF) στις 4 Ιουλίου 2019. Ανακτήθηκε στις 4 Ιουλίου 2019.
2. 1 2 3 4 5 6 7 8 9 10 11 12 13 14 15  «ΜΑΤΣΑΚΗΣ Ν. ΜΑΡΙΟΣ». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 17 Ιουνίου 2004. Ανακτήθηκε στις 17 Ιουνίου 2004.
3. 1 2 3  «6th parliamentary term | Marios MATSAKIS | MEPs | European Parliament». *www.europarl.europa.eu*. Ευρωπαϊκό Κοινοβούλιο. Αρχειοθετήθηκε από το πρωτότυπο στις 22 Ιουλίου 2019. Ανακτήθηκε στις 22 Ιουλίου 2019.
4. 1 2  «Εκλογές 26ης Μαΐου 1996». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 1 Ιουλίου 2019. Ανακτήθηκε στις 1 Ιουλίου 2019.
5. ↑  «Εκλογές 27ης Μαΐου 2001». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 1 Ιουλίου 2019. Ανακτήθηκε στις 1 Ιουλίου 2019.
6. ↑  «Η ιστορία των Ευρωεκλογών στην Κύπρο από το 2004». *www.sigmalive.com*. 26 Μαΐου 2019. Αρχειοθετήθηκε από το πρωτότυπο στις 25 Ιουνίου 2019. Ανακτήθηκε στις 25 Ιουνίου 2019.
7. 1 2  «Οι πρώτες Ευρωεκλογές στην Κύπρο και οι συμβουλές 2 Ευρωβουλευτών». *www.sigmalive.com*. 8 Μαΐου 2019. Αρχειοθετήθηκε από το πρωτότυπο στις 22 Ιουλίου 2019. Ανακτήθηκε στις 22 Ιουλίου 2019.
8. 1 2  «ΔΗΚΟ: Από τον Αλ.Μιχαηλίδη στη διαγραφή Καρογιάν». *Philenews*. Ο Φιλελεύθερος. 12 Φεβρουαρίου 2018. Αρχειοθετήθηκε από το πρωτότυπο στις 22 Ιουλίου 2019. Ανακτήθηκε στις 22 Ιουλίου 2019.
9. ↑  «Προεδρικές Εκλογές 2008: Επίσημα Αποτελέσματα». *results.elections.moi.gov.cy*. Αρχειοθετήθηκε από το πρωτότυπο στις 22 Ιουλίου 2019. Ανακτήθηκε στις 22 Ιουλίου 2019.
10. ↑  «Κύπρος: Υποψήφιος πρόεδρος ο ευρωβουλευτής Μάριος Ματσάκης». *www.news247.gr*. 28 Δεκεμβρίου 2007. Αρχειοθετήθηκε από το πρωτότυπο στις 23 Ιουλίου 2019. Ανακτήθηκε στις 23 Ιουλίου 2019.
11. ↑  «Αμφίρροπος ο α' γύρος». *www.skai.gr*. 10 Φεβρουαρίου 2008. Αρχειοθετήθηκε από το πρωτότυπο στις 23 Ιουλίου 2019. Ανακτήθηκε στις 23 Ιουλίου 2019.
12. ↑  «Ευρωεκλογές 2009: Επίσημα Αποτελέσματα». *results.elections.moi.gov.cy*. Αρχειοθετήθηκε από το πρωτότυπο στις 22 Ιουλίου 2019. Ανακτήθηκε στις 22 Ιουλίου 2019.
13. ↑  «O Μάριος Ματσάκης υποψήφιος του ΛΑΣΟΚ». *Kathimerini.com.cy*. Η Καθημερινή. 17 Μαρτίου 2011. Αρχειοθετήθηκε από το πρωτότυπο στις 23 Ιουλίου 2019. Ανακτήθηκε στις 23 Ιουλίου 2019.
14. ↑  «Αναλυτικά οι σταυροί προτίμησης». *www.sigmalive.com*. 23 Μαΐου 2011. Αρχειοθετήθηκε από το πρωτότυπο στις 18 Ιουλίου 2019. Ανακτήθηκε στις 18 Ιουλίου 2019.
15. ↑  «Εκλογές 22ας Μαΐου 2011». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 30 Ιουνίου 2019. Ανακτήθηκε στις 30 Ιουνίου 2019.

Πηγές
-----

* «50 χρόνια κυπριακού κοινοβουλίου» (PDF). Βουλή των Αντιπροσώπων (Κύπρος). σελ. 147. Αρχειοθετήθηκε από το πρωτότυπο (PDF) στις 4 Ιουλίου 2019. Ανακτήθηκε στις 4 Ιουλίου 2019.
* «ΜΑΤΣΑΚΗΣ Ν. ΜΑΡΙΟΣ». *www.parliament.cy*. Βουλή των Αντιπροσώπων (Κύπρος). Αρχειοθετήθηκε από το πρωτότυπο στις 17 Ιουνίου 2004. Ανακτήθηκε στις 17 Ιουνίου 2004.